Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 130/2006 για επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές τρυγικού οξέος καταγωγής Λαϊκής Δημοκρατίας της Κίνας καθώς και την εξαίρεση της εταιρείας Hangzhou Bioking Biochemical Engineering Co., Ltd από τα οριστικά μέτρα /* COM/2012/0114 final - 2012/0053 (NLE) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ · Αιτιολόγηση και στόχοι της πρότασης Η παρούσα πρόταση αφορά την εφαρμογή του κανονισμού (ΕΚ) αριθ. 1515/2001 του Συμβουλίου, της 23ης Ιουλίου 2001, για τα μέτρα που μπορεί να λάβει η Κοινότητα μετά από έκθεση που εγκρίνει το Όργανο Επίλυσης Διαφορών του ΠΟΕ σχετικά με μέτρα αντιντάμπινγκ και αντεπιδοτήσεων, όσον αφορά τη διαδικασία επανεξέτασης λόγω της επικείμενης λήξης των μέτρων αντιντάμπινγκ που εφαρμόζονται στις εισαγωγές τρυγικού οξέος καταγωγής Λαϊκής Δημοκρατίας της Κίνας. · Γενικό πλαίσιο Η παρούσα πρόταση υποβάλλεται στο πλαίσιο της εφαρμογής του κανονισμού (ΕΚ) αριθ. 1515/2001 του Συμβουλίου και προκύπτει από την επανεξέταση του κανονισμού (ΕΚ) αριθ. 130/2006 του Συμβουλίου η οποία πραγματοποιήθηκε με βάση την έκθεση του δευτεροβάθμιου δικαιοδοτικού οργάνου του ΠΟΕ με θέμα «Μεξικό - βόειο κρέας και ρύζι»[1]. · Υφιστάμενες διατάξεις στον τομέα της πρότασης Τα μέτρα που ισχύουν σήμερα είναι ο οριστικός δασμός αντιντάμπινγκ που επιβλήθηκε με τον κανονισμό (ΕΚ) αριθ. 130/2006 του Συμβουλίου στις εισαγωγές τρυγικού οξέος καταγωγής Λαϊκής Δημοκρατίας της Κίνας (ΕΕ L 23 της 27.1.2006, σ. 1.), όπως τροποποιήθηκε τελευταία με τον κανονισμό (ΕΚ) αριθ. 150/2008 του Συμβουλίου (ΕΕ L 48 της 22.2.2008, σ.1). · Συνοχή με τις άλλες πολιτικές και στόχους της Ένωσης Άνευ αντικειμένου. 2. ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΑΝΤΙΚΤΥΠΟΥ · Διαβουλεύσεις με τα ενδιαφερόμενα μέρη Τα ενδιαφερόμενα μέρη τα οποία αφορά η διαδικασία είχαν τη δυνατότητα να υποστηρίξουν τα συμφέροντά τους κατά τη διάρκεια της έρευνας. · Συγκέντρωση και χρήση εμπειρογνωμοσύνης Δεν υπήρξε ανάγκη προσφυγής σε εξωτερικούς εμπειρογνώμονες. · Εκτίμηση αντικτύπου Η παρούσα πρόταση προκύπτει από την εφαρμογή του κανονισμού (ΕΚ) αριθ. 1515/2001 του Συμβουλίου. Ο παρών κανονισμός δεν προβλέπει γενική εκτίμηση αντικτύπου. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ · Συνοπτική παρουσίαση της προτεινόμενης δράσης Στις 26 Ιανουαρίου 2011 η Επιτροπή, βάσει του άρθρου 2 παράγραφος 3 του κανονισμού (ΕΚ) αριθ. 1515/2001, άρχισε να αναθεωρεί τον κανονισμό (ΕΚ) αριθ. 130/2006 του Συμβουλίου όσον αφορά την επανεξέταση λόγω της επικείμενης λήξης των μέτρων αντιντάμπινγκ που εφαρμόζονται στις εισαγωγές τρυγικού οξέος καταγωγής Λαϊκής Δημοκρατίας της Κίνας. Κατά την έρευνα επανεξέτασης διαπιστώθηκε ότι, σύμφωνα με την έκθεση του δευτεροβάθμιου δικαιοδοτικού οργάνου του ΠΟΕ με θέμα «Μεξικό- βόειο κρέας και ρύζι», η συνεχιζόμενη επιβολή μέτρων στην εταιρεία Hangzhou Bioking που επιβλήθηκαν με τον κανονισμό (EΚ) αριθ. 130/2006 του Συμβουλίου δεν ενδείκνυται πλέον και ο κανονισμός (EΚ) αριθ. 130/2006 του Συμβουλίου πρέπει να τροποποιηθεί αναλόγως. Κατά συνέπεια, προτείνεται να εγκρίνει το Συμβούλιο τη συνημμένη πρόταση κανονισμού για την εξαίρεση της εταιρείας Hangzhou Bioking από το πεδίο εφαρμογής του κανονισμού (ΕΕ) αριθ. 130/2006 του Συμβουλίου, ο οποίος πρέπει να δημοσιευτεί στην Επίσημη Εφημερίδα της Ευρωπαϊκής Ένωσης το αργότερο έως τις 24 Απριλίου 2012. · Νομική βάση Κανονισμός (ΕΚ) αριθ. 1515/2001 του Συμβουλίου, της 23ης Ιουλίου 2001, για τα μέτρα που μπορεί να λάβει η Κοινότητα μετά από έκθεση που εγκρίνει το Όργανο Επίλυσης Διαφορών του ΠΟΕ σχετικά με μέτρα αντιντάμπινγκ και αντεπιδοτήσεων. · Αρχή της επικουρικότητας Η παρούσα πρόταση εμπίπτει στην αποκλειστική αρμοδιότητα της Ευρωπαϊκής Ένωσης. Ως εκ τούτου, δεν εφαρμόζεται η αρχή της επικουρικότητας. · Αρχή της αναλογικότητας Η πρόταση είναι σύμφωνη με την αρχή της αναλογικότητας για τους ακόλουθους λόγους: Το είδος της δράσης δεν αφήνει περιθώρια για τη λήψη αποφάσεων σε εθνικό επίπεδο. Η αναφορά του τρόπου με τον οποίο ο οικονομικός και διοικητικός φόρτος που βαρύνει την Ένωση, τις κυβερνήσεις των κρατών μελών, τις περιφερειακές και τις τοπικές αρχές, τους οικονομικούς παράγοντες και τους πολίτες ελαχιστοποιείται και είναι αναλογικός προς το στόχο της πρότασης είναι άνευ αντικειμένου. · Επιλογή νομικών πράξεων Προτεινόμενες πράξεις: κανονισμός. Η χρήση άλλης νομικής πράξης δεν ενδείκνυται για τον ακόλουθο λόγο: Ο ανωτέρω αναφερόμενος βασικός κανονισμός δεν προβλέπει εναλλακτικές λύσεις. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η πρόταση δεν έχει επιπτώσεις στον προϋπολογισμό της Ένωσης. 2012/0053 (NLE) Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 130/2006 για επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές τρυγικού οξέος καταγωγής Λαϊκής Δημοκρατίας της Κίνας καθώς και την εξαίρεση της εταιρείας Hangzhou Bioking Biochemical Engineering Co., Ltd από τα οριστικά μέτρα ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1515/2001 του Συμβουλίου, της 23ης Ιουλίου 2001, για τα μέτρα που μπορεί να λάβει η Κοινότητα μετά από έκθεση που εγκρίνει το Όργανο Επίλυσης Διαφορών του ΠΟΕ σχετικά με μέτρα αντιντάμπινγκ και αντεπιδοτήσεων[2], και ιδίως το άρθρο 2 παράγραφος 1, Έχοντας υπόψη την πρόταση που υπέβαλε η Ευρωπαϊκή Επιτροπή («η Επιτροπή»), κατόπιν διαβουλεύσεων με τη συμβουλευτική επιτροπή, Εκτιμώντας τα ακόλουθα: Α. ΔΙΑΔΙΚΑΣΙΑ 1. Ισχύοντα μέτρα (1) Με τον κανονισμό (ΕΚ) αριθ. 130/2006[3] το Συμβούλιο επέβαλε οριστικό δασμό αντιντάμπινγκ που κυμαίνεται από 0% έως 34,9%, στις εισαγωγές τρυγικού οξέος ('TA') καταγωγής Λαϊκής Δημοκρατίας της Κίνας («ΛΔΚ»). Ο οριστικός δασμός αντιντάμπινγκ που επιβλήθηκε στο τρυγικό οξύ το οποίο παράγεται από τον κινέζο παραγωγό εξαγωγέα Hangzhou Bioking Biochemical Engineering Co., Ltd. ('Hangzhou Bioking') ήταν 0%. 2. Έναρξη επανεξέτασης λόγω της επικείμενης λήξης των μέτρων και επανεξέτασης των υφιστάμενων μέτρων που επιβάλλονται στην εταιρεία Hangzhou Bioking (2) Μετά τη δημοσίευση ανακοίνωσης για την επικείμενη λήξη[4] των ισχυόντων μέτρων αντιντάμπινγκ, η Επιτροπή έλαβε στις 27 Οκτωβρίου 2009 αίτηση επανεξέτασης λόγω της επικείμενης λήξης αυτών των μέτρων δυνάμει του άρθρου 11 παράγραφος 2 του κανονισμού (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας[5] («βασικός κανονισμός»). (3) Έχοντας διαπιστώσει, έπειτα από διαβούλευση με τη συμβουλευτική επιτροπή, ότι υπήρχαν επαρκή αποδεικτικά στοιχεία για την έναρξη επανεξέτασης ενόψει της λήξης ισχύος των μέτρων, η Επιτροπή ανακοίνωσε, στις 26 Ιανουαρίου 2011, με ανακοίνωση που δημοσιεύτηκε στην Επίσημη Εφημερίδα της Ευρωπαϊκής Ένωσης[6] («ανακοίνωση για την έναρξη διαδικασίας»), την έναρξη επανεξέτασης ενόψει της λήξης ισχύος των μέτρων σύμφωνα με το άρθρο 11 παράγραφος 2 του βασικού κανονισμού. (4) Στην ανακοίνωση για την έναρξη διαδικασίας, η Επιτροπή ανήγγειλε επίσης την έναρξη επανεξέτασης των υφιστάμενων μέτρων που επιβάλλονται στην εταιρεία Hangzhou Bioking σύμφωνα με το άρθρο 2 παράγραφος 3 του κανονισμού (ΕΚ) αριθ. 1515/2001 προκειμένου να επιτρέψει κάθε απαραίτητη τροποποίηση του κανονισμού (ΕΚ) αριθ. 130/2007 λαμβάνοντας υπόψη την έκθεση του δευτεροβάθμιου δικαιοδοτικού οργάνου του ΠΟΕ με τίτλο «Μεξικό-Οριστικά Μέτρα αντιντάμπινγκ για το Βόειο Κρέας και το Ρύζι»[7]. Η εν λόγω έκθεση ορίζει στις παραγράφους 305 και 306 ότι ένας παραγωγός-εξαγωγέας για τον οποίο δεν διαπιστώθηκε ότι ασκεί πρακτική ντάμπινγκ στην αρχική έρευνα πρέπει να εξαιρεθεί από το πεδίο του οριστικού μέτρου που επιβάλλεται ως αποτέλεσμα μιας τέτοιας έρευνας και δεν μπορεί να υποβληθεί σε διοικητική επανεξέταση ούτε σε επανεξέταση λόγω μεταβολής συνθηκών. 3. Έναρξη νέας διαδικασίας (5) Στις 29 Ιουλίου 2011, η Επιτροπή ανήγγειλε, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης[8], την έναρξη έρευνας αντιντάμπινγκ σύμφωνα με το άρθρο 5 του βασικού κανονισμού σχετικά με τις εισαγωγές τρυγικού οξέος καταγωγής Κίνας, που περιορίζεται στην Hangzhou Bioking. 4. Εξαίρεση της Hangzhou Bioking από το οριστικό μέτρο αντιντάμπινγκ που επιβλήθηκε με τον κανονισμό (ΕΚ) αριθ. 130/2006 (6) Επειδή θα πρέπει να εξαιρεθεί η Hangzhou Bioking από το οριστικό μέτρο αντιντάμπινγκ που επιβλήθηκε με τον κανονισμό (ΕΚ) αριθ. 130/2006, ώστε να μην εμπίπτει η Hangzhou Bioking σε δύο κανονισμούς αντιντάμπινγκ ταυτόχρονα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 130/2006 τροποποιείται ως εξής: Στο άρθρο 1 παράγραφος 2, στον πίνακα, η καταχώριση που αφορά την Hangzhou Bioking Biochemical Engineering Co., Ltd απαλείφεται και η καταχώριση «Όλες οι άλλες εταιρείες» αντικαθίσταται με την καταχώριση «Όλες οι άλλες εταιρείες [εκτός από την Hangzhou Bioking Biochemical Engineering Co., Ltd – πρόσθετος κωδικός TARIC A687]». Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, Για το Συμβούλιο Ο Πρόεδρος [1] Μεξικό — Οριστικά μέτρα αντιντάμπινγκ για το βόειο κρέας και το ρύζι, έκθεση του δευτεροβάθμιου δικαιοδοτικού οργάνου, WT/DS295/AB/R, 29 Νοεμβρίου 2005. [2] ΕΕ L 201 της 26.7.2001, σ. 10. [3] ΕΕ L 23 της 27.1.2006, σ. 1. [4] ΕΕ C 211 της 4.8.2010, σ. 11. [5] ΕΕ L 343 της 22.12.2009, σ. 51. [6] ΕΕ C 24 της 26.1.2011, σ. 14. [7] WT/DS295/AB/R, 29 Νοεμβρίου 2005. [8] ΕΕ C 223 της 29.7.2011, σ. 11.